अंग्रेजी में मांगा बेटी का बर्थ सर्टिफिकेट, पटवारी ने थमा दिया मृत्यु प्रमाण पत्र

वडोदरा. गुजरात के वडोदरा में बर्थ सर्टिफिकेट की जगह डेथ सर्टिफिकेट जारी करने का मामला सामने आया है। एक पिता ने अपनी बच्ची के लिए बर्थ सर्टिफिकेट के लिए आवेदन किया था, लेकिन गड़बडी की वजह से गलत सर्टिफिकेट जारी कर दिया गया।

यह घटना मिथिलभाई पटेल के साथ हुई। पटेल ने बताया कि बेटी के एडमिशन के लिए स्कूल ने अंग्रेजी में बर्थ सर्टिफिकेट बनवाने के लिए कहा था। मैंने एक सप्ताह पहले आवेदन दिया था। 20 दिसंबर को प्रमाण पत्र घर पहुंचा तो देखा प्रशासन ने मृत्यु प्रमाण पत्र बना दिया है।

पटेल का आरोप है कि पटवारी की इस गड़बड़ी को लेकर मैंने शिकायत भी की, लेकिन उच्च अधिकारियों ने कानूनी कार्रवाई करने की बजाय पटवारी को बचाने का प्रयास किया। उधर, शिकायत के बाद राभीपुरा ग्राम पंचायत के पटवारी नरेश पटेल ने कहा कि गलती से मृत्यु प्रमाण पत्र जारी हो गया था। मिथिलभाई को एक दो दिन में नया प्रमाण पत्र दे दिया जाएगा।

